钦定古今图书集成/明伦汇编/官常典/第541卷 > 周尚文
## 钦定古今图书集成/明伦汇编/官常典/第541卷 > 周尚文

按《明外史》本传：“尚文，字彦章，西安后卫人。幼读书，粗
晓大义，多谋略，精骑射。年十六，袭指挥同知。屡出塞
有功，进指挥使。寘𫔍反，遏黄河渡口，获叛贼丁广等，
推掌卫事。关内回贼四起，倚南山，尚文次第平之。御
史刘天和劾中贵廖堂系诏狱，事连尚文，拷掠令引天和终不承，久之始释。已，守备阶州，计禽叛番，进署”
都指挥佥事，充甘肃游击将军。嘉靖元年改宁夏参
将，寻进都指挥同知，为凉州副总兵御史。按部庄浪，
猝遇寇，尚文亟分军拥御史，而自引麾下射之，寇乃
遁。尝追寇出塞，寇来益众。尚文军半至，麾下皆恐。乃
从容下马，解鞍背崖力战，所杀伤相当。部将丁杲来
援，寇始退。尚文被创甚，乃告归。寻起故官。吉囊数踏
冰入，尚文筑墙百二十里，浇以水，冰滑不可上。冰泮，
则令力士持长竿铁钩钩杀渡者。九年擢署都督佥
事，充宁夏总兵官。王琼筑边墙，尚文督其役，且濬渠
开屯，军民利之。寇掠西海，过宁夏，巡抚杨志学议发
兵邀，尚文不从，劾解职。久之，起山西副总兵。寇由偏
头关趋岢岚，尚文转战三百里，破之，与子君佐俱伤，
赉银币。寻以总兵官镇延绥。寇犯红山墩，力战败之，
被赉。《吉囊》复大掠清平堡，坐夺俸。尚文优将才，负气
桀傲，所至与文吏竞，文吏又往往挫折之，以故弥不
相得。巡抚贾启劾尚文老悖，兵部请调之甘肃。帝不
从，各夺其俸。巡按张光祖言“两人必不可共处”，乃革
尚文任，亦贬启秩。吉囊大入，抵固原。天和时已为总
督，激尚文立功，奋击之黑水苑，杀其子号《小十王》者，
获首功百三十馀，乃以为都督同知。二十一年用荐
为东官厅听征总兵官，兼佥后府事。严嵩为礼部尚
书。子世蕃官后府都事，骄蹇，尚文面叱，将劾奏之。嵩
谢得免。调世蕃治中，以避尚文衔次骨。其秋，以总兵
官镇大同，请增饷及马。兵部言尚文陈请过当，方被
诏切责，而尚文与巡抚赵锦不协，乞休。弗允。日相构，
御史王三聘乞移之他镇。廷议“大同敌冲，尚文假此
避，不宜堕其奸谋。”乃以锦为甘肃巡抚。吉囊数万骑
犯前卫，尚文与战黑山，杀其子满罕歹。追至凉城，斩
获多，进右都督。巳，寇由宣府逼畿甸，出大同塞而北。
尚文邀之，稍有俘获。后寇复大举犯鹁鸽谷，将南下。
尚文备阳和，遣骑四出邀寇。寇遁，赐敕奖劳之。总督
翁万达议筑边墙，自宣府西阳和至大同关山口，延
袤二百馀里，以属尚文。乃益筑阳和以西至山西丫
角山，凡四百馀里，敌台千馀，斥屯田四万馀顷，益军
万三千有奇。帝嘉其功，进左都督，加太子太保，永除
屯税。叛人充灼召小王子寇边，尚文侦得其使者，加
太保，荫子锦衣世千户。终明之世，总兵官加三公者，
尚文一人而已。初，俺荅及吉囊诸子盛强，诸边岁受
其患，大同尤甚。自尚文莅镇，与总督万达、巡抚詹荣
规画战守，备边民息肩者数年。尚文益招叛人，孤敌
势，归者相属。二十七年八月，俺荅伏兵王堡旁，诱指
挥顾相等出，围之弥陀山。尚文急督副总兵林椿、参
将吕勇、游击李梅及二子君佐、君仁出塞援，围始解。
相及指挥周奉，千户吕恺、郝经等已阵殁。尚文转战
次野口，伏突起，殊死战，斩其长一人。相持月馀，乃引
去。尚文设伏，杀其殿卒而还。尚文三子俱罪戍，至是
以父功得释。俺荅数万骑犯宣府，万达檄尚文大破
之曹家庄。录功兼太子太傅，赐赉有加。其年卒，年七
十五。尚文清约爱士，得士死力。善用间，知敌中曲折，
故战辄有功。自二十年后，俺荅频扰边。宿将王效、马
永、梁震皆前死，惟尚文存，威名最盛。严嵩父子谋倾
陷功高，帝方藉以抗强敌，谗不得入。暨卒，格恤典不
予，给事中沈朿以为言。嵩激帝怒，锢朿诏狱。穆宗立，
始赠太傅，谥“武襄。”